
I skats

Darbojas Zirneklis, Muša, Bite un Sirseniete.

Skatuves kreisajā pusē zirnekļa mājiņa: tīkls, tā iekšpusē izlietne, šūpuļtīkls, žurnālu galdiņš uz riteņiem, zvaniņš . Šūpuļtīklā guļ  Zirneklis. No labās puses uzlido zumēdama Muša.

Zirneklis (ieraugot Mušu): Hei, hei! Labrīt, skaistulīt!

Muša (noņurdēdama): Brīt,brīt. Ko tad tu tik agri jau augšā?

Zirneklis: Ak, kaut kā nenāca miegs. Būs jāsāk dzejot, vai.

Muša: Vai tad dzejnieki pa nakti neguļ?

Zirneklis: Nu ka. Bet tu jau ar neesi no ilggulētājām. Kas tad tevi te trenc jau rīta agrumā?

Muša: Ēst gribas. Vakar neko lielu nedabūju. Kas tiem cilvēkiem par modi – visu pārtiku apsegt.

Zirneklis: Ai, tad tu esi īstajā vietā. Skat, kas man te ir! (ņem no žurnālu galdiņa apakšējā plauktiņa) Lieliska iepuvusi gaļiņa. Cidoniju nektārs. Un končas! Skaties, cik man daudzas končas!  

Muša: Kāda zorte?

Zirneklis: Kas tad to vairs var pateikt. Skat, cik jauki salipušas.

Muša: Pasvied man vienu.

Zirneklis: Nē, nē. Nāc vien pie manis iekšā un pati paņem.

Muša: Kā tad! Kā es ieiešu, tā tu mani – am – apēdīsi. To jau man vecāmāte mācīja.

Zirneklis: Ei nu ei! Vai tad es tik briesmīgs izskatos?

Muša: Nē. Tu izskaties tīri labi. Bet kas lai zina, kas tev prātā.

Zirneklis: Prātā man tikai viss labākais. Nu nāc šurp! Paskat, kādi gardumi!

Muša (pretojoties kārdinājumam):Nē, nē un  nē! Tā tu vari apmuļķot mazās augļu mušiņas, ne mani.

Zirneklis: Pareizi! Mums te pietrūkst augļu. Tādu labi iepuvušu, vai ne? Kādus tu vēlētos?
Muša (dusmīgi):Nekādus. Liec mani mierā!

Zirneklis: Tad būs jāpaļaujas uz savu gaumi. (pašķindina zvaniņu. Uzlido Sirsiene, apsējusi baltu priekšautiņu).

Sirsiene: Ko pavēlēsiet, kungs?

Zirneklis: Atnes augļus. Tādus pavecākus.

Sirsiene: Kādus augļus, kungs?

Zirneklis: Nu... arbūzu, dažas aprikozes. Un vēl apelsīnus.

Sirsiene: Tas būs viss, kungs?

Zirneklis: Jā, jā, lido tik prom.

Sirsiene aizlido.

Muša: Tu par velti pūlies. Es tik un tā pie tevis neiešu.

Zirneklis (izkāpdams no šūpuļtīkla): Kāpēc tad ne? Redz, cik te jauki atpūsties. Un nomazgāties arī varēsi. Man ir pat siltais ūdens.

Muša: Fu! Nu gan pateici! Kur tu esi redzējis mušu, kas mazgājas?

Zirneklis: Jā jau jā. Drusku aizdomājos. Par pārtikas kvalitāti.

Muša: Ā! Tātad tomēr tu taisījies mani apēst?

Zirneklis: No kaut kā taču nabaga zirneklītim jāpārtiek.

Muša: Bet ne jau tieši no manis! Ēd salātus.

Zirneklis: Kas tie tādi?

Muša: Tie ir tādi... nu, ka visādus zaļumus sajauc ar krējumu. Vai majonēzi.

Zirneklis: Un kaut ko tik briesmīgu iespējams arī apēst?

Muša: Nu ka. Un mušas dzīvo laimīgi tālāk.

Zirneklis: Kaut kā neticas.

Garām lido Bite.

Muša: Re! Paprasīsim Bitei. Ei, Bite, palido šurp!

Bite (nolaizdamās): Jā. Ko gribēji?
Muša: Tas spoks zirnekļa izskatā netic, ka var iztikt bez gaļas ēšanas.

Bite: Ja?

Muša: Nu ka. Es viņam stāstīju par salātiem.

Zirneklis: Nevajag vairāk, lūdzu, lūdzu.  
Bite: Bet par ziedputekšņiem? Kas var būt labāks par ziedputekšņiem.

Muša: Nezinu. Es tādus neēdu.

Bite: Bet vajadzētu. Ļoti garšīgi.

Zirneklis: Nevar būt. Personīgi es atzīstu tikai gaļu, nevis tur kādas veģetāras novirzes.

Bite: Tāpēc jau tā pasaule aizies bojā, ja mēs cits citu apēdīsim.

Muša: Nu ka. Es jau to pašu saku. Bet šis tik mani vilina un vilina.

Bite: Bet tu neklausies. Turies pretī. Starp citu – kas te tā ož?

Zirneklis: Muša! Šī te piesmirdina visu gaisu. Jo nekad nemazgājas.

Bite (izbīlī): Nekad, nekad?

Muša: Jā, jā. Nekad, nekad. Un kas tad ir?

Bite: Tad tu nevari rādīties sabiedrībā.

Muša: Kāpēc tad ne? Esmu brīva, kur gribu, tur lidoju.

Bite: Nu bet higiēna...

Muša: Nevajag te man plātīties ar visādiem svešvārdiem. Kā gribu, tā dzīvoju.

Zirneklis (viltīgi): Ak, ja tu zinātu, cik labi būt tīram! Siltā ūdenītī nomazgāt savas 

ķepiņas...

Muša: Nu tad peries vien vesels, bet mani liec mierā. Saprati?

Zirneklis: Bet visi šie gardumi? Kur lai tos lieku?

Muša: Kas man daļas? Varbūt kāda muļķe arī uzķersies.

Uzlido Sirseniete ar paplāti, uz kuras augļi.

Sirseniete: Kur lūdzu nolikt, ser?

Zirneklis (apbēdināts): Nekur. Man tos vairs nevajag. Nes prom.

Sirseniete: Bet es tik ilgi tos meklēju...

Zirneklis: Nedzirdēji? Aizvāc.

Sirseniete: Klausos, kungs. (gatavojas lidot prom)

Muša: Paga, paga! Kur tad tu visu šito labumu liksi?

Sirseniete: Metīšu ārā.

Muša: Vai prāts! Tik labu mantu.

Sirseniete: Bet ja kungam vairāk nevajag....

Muša: Toties man vajag! Nabadzīgajām mušām. Tām, kas ubago uz ielas.

Zirneklis: Lai šīs nāk šurp. Pie manis vienmēr atradīsies kas garšīgs.

Muša: Nu nē, Zirnekli, tavās ķetnās jau nu es viņas nesūtīšu.

Bite: Saki lūdzama, kur tad tavas nabadzīgās māsas dzīvo?
Muša: Visur kur. Un dzīvo tik ilgi, kamēr kāds putns vai vēl kas ļaunāks tās neapēd.

Bite (nopūzdamās): Jā, laikam gan jums, mušām, grūta tā dzīve.

Muša: Ij nerunā.

Sirseniete (ar ieklepošanos pievērzdama sev uzmanību): Ko tad man galu galā ar tiem augļiem darīt?
Muša: Uz patversmi nes, uz patversmi! Un, ja paliek pāri, uz sociālo māju.
Zirneklis: Nekā nebija! Dod šurp. Pats ēdīšu. Labāk pārsprāgšu nekā atdošu kaut kādām dumjām mušām.

Sirseniete (nolikdama paplāti uz galdiņa): Labu apetīti!

Zirneklis: Ej prom! Nesabojā man šo rītu vēl vairāk.

Sirseniete aizlido.

Bite: Nu ko, man arī laiks lidot uz savām puķu pļavām. Esmu te pārāk aizsēdējusies.
Muša: Es nu gan vēl drusku palikšu. Paskatīšos, kā šis rij manu nabaga mušiņu barību.

Zirneklis: Nu ko jūs te spindzat man apkārt! Bojājiet apetīti. Ejiet prom.

Bite (gatavodamās aizlidot): Es jau lidoju, lidoju. Bet tu nu gan, Zirnekli, esi skops.

Zirneklis: Es – skops? Laipni lūdzu visus pie sava galda.

Muša (nespēdama ilgāk klausīties): Tu...tu... kukaiņu rijēj!

Zirneklis: Un tu pati? Šmucīgā baciļu pārnēsātāja.

Bite: Ziniet, manas ausis to vairs nespēj klausīties. Izstrīdieties abi divi savā starpā vien. (aizlido)         

Muša: Nu? Ko nu tagad darīsim?

Zirneklis: Par tevi nezinu. Bet es ēdīšu.

Muša (kārīgi skatīdamās uz Zirnekļa migu): Vai tev vienam nebūs par daudz?

Zirneklis: Zini – nē. Līdz vakaram tikšu galā.

Muša: Negausis.

Zirneklis: Ja kas nepatīk, nāc palīgā.

Muša: Nu ko tu vari atkal un atkal skandināt – nāc, nāc. Es jau nu neiešu. Nekad.

Zirneklis: Ko tad tu te vēl sēdi? Lido prom pie savām nabaga māsiņām.

Muša: Kad gribēšu, lidošu. Ne tev mani komandēt.

Zirneklis: Bet man nepatīk tava klātbūtne. Tu od.

Muša: Un domā, ka tu neod? Visus šitos labumus kad sarīsies, tad...

Zirneklis (izaicinoši): Nu un kas? Es te esmu savās mājās. Kā būs, tā būs.

Muša: Neaizmirsti pirms ēšanas nomazgāt rokas.

Zirneklis: Un to  man saki tu, netīrele?

Muša: Jā. Es arī šo to zinu.

Zirneklis: Paklau, tu man tiešām esi apnikusi. Lidosi vienreiz prom?

Muša: Bet kas tad tev pakavēs laiku? Kas izklaidēs ar jaukām sarunām?

Zirneklis: Ārprāts! Tad man būs jāiet prom, vai?

Muša: Lūdzu! Laimīgu taciņu.
Zirneklis: Tik tiešām, iešu un uzaudīšu savu tīklu kur citur. Kur nebūs tuvumā tik stulbas mušas.

Muša: Ej, ej. Neaizmirsti ēdamo paņemt līdzi.

Zirneklis (atmezdams ar roku):Nevajag. Neiešu jau pārstiepties. Gan Sirseniete atnesīs ko citu. Nu gan laiki pienākuši... (aizčāpo)

Muša: Urā! Šis ir prom! Nu tik ātri pie ēdamā. (uzmanīgi iet p Zirnekļa tīklu, bāž kabatās visu, kas vien uz galdiņa atrodas) Vareni! Un kurš teicis, ka mušas nav gudras? Vajag tikai pacietību un apņēmību. Nē, tas nudien būs jāieraksta vēsturē – kā Muša padzina Zirnekli. Mācieties no manis.  

II skats
Darbojas Sirsenis, Sirseniete un Odiene
Sirseņu istaba: tajā atrodas galds, daži krēsli un liels spogulis.
Sirsenis (sauc): Dārgā, tu drīz būsi? Mēs jau kavējam.

Sirsenietes balss: Jā, jā, mīļais. Tūlīt. Tikai vēl mazu brītiņu.

Sirsenis: Ko tu tur dari?

Sirsenietes balss: Meklēju tērpu.

Sirsenis: Vai tad pa visu garo dienu to nevarēji izdarīt?

Sirsenietes balss: Nē, nevarēju. Šādos gadījumos es paļaujos uz mirkļa iedvesmu.

Sirsenis: Klau, iedvesma, nāc šurp. Mēs nedrīkstam ierasties paši pēdējie.

Uznāk Sirseniete. Viņai rokās trīs kleitas.

Sirseniete: Nu paskaties! Nekam neder. (Pie spoguļa pielaiko visas kleitas, pēc kārtas nosviezdama, kur pagadās) Šajā es izskatos resna. Šitajā pārlieku tieva. Bet šī vispār nepiestāv manai acu krāsai.

Sirsenis: Ko tu te ārdies! Paņem citu kleitu.

Sirseniete: Nav, nav man citu kleitu! Viss garām. Man nav ko vilkt mugurā.

Sirsenis: Nevar būt. Vēl tikai aizvakar nopirkām tev jaunu tērpu.

Sirseniete: Tas bija aizvakar. Pa to laiku mode ir mainījusies.  
Sirsenis: Varena skrējēja gan tev tā mode.
Sirseniete: Ko tu saproti.

Sirsenis: Protams, protams – kur nu man dāmām līdzi tikt.

Sirseniete: Labāk paklusē. Ak, es nelaimīgā!

Sirsenis (pārskaities): Paklau, tev skapis pilns ar lupatām!

Sirseniete: Tieši tā, lupatām. Ja gribi, velc pats tās mugurā.

Sirsenis: Nu vai zini...
Sirseniete: Ko – zini, zini? Kas man  būtu jāzina? Vai to, ka tu man neko jaunu un pieklājīgu nevari nopirkt?
Sirsenis: Ak es tas vainīgais? Kāpēc pati pie  Zirnekļa par pusalgu strādā?

Sirseniete: Zirnekli tu neaiztiec! Viņš mani saprastu.

Sirsenis: Tad skrien, skrien pie tā tava Zirnekļa! Tikai tu viņam būsi par lielu.

Sirseniete: Jā, es esmu dāma labākajos izmēros. Bet tev jau laikam labāk patiktu tā tievā un kārnā Odiene.

Sirsenis: Varu derēt, ka viņai vienmēr ir ko vilkt mugurā.

Sirseniete: Nu ja. Cik tad šai to drēbīšu vajag. Kaut no miskastes velc ārā, derēs.

Sirsenis: Kur tu tik nenovīdīga esi radusies!

Sirseniete: Ko tad tu mani tādu sliktu precēji?

Sirsenis: Manas dzīves lielākā kļūda.

Sirseniete: Ak tā? Es esot kļūda? Nu pagaidi! Aizlido uz virtuvi, dzirdams, ka tiek saplēsts šķīvis.

Sirsenis: Trakā! Ko tu dari! Es tev gan rādīšu... Taisās  lidot uz virtuvi.

Sirsenietes balss: Nemaz nenāc! Nemaz nemēģini! Citādi nākamais šķīvis sašķīdīs pret tavu snuķi! (plīst šķīvis)
Sirsenis (apstādamies): Tu galīgi stulba? Tikai pie mūsu servīzes neķeries!

Sirseniete: Ā! Tagad zinu, kas tev dārgs! Še tev! Mērces trauks! (plīst trauki)
Sirsenis (nelaimīgi riņķodams pa istabu): Nu nē, nē... Beidz nu beidz. Es jau tikai pajokoju.
Sirseniete: Ja? Ak pajokoji? Izklaidējies? Es arī tagad izlaidējos. Zupas terīne. (plīst trauki)

Sirsenis: Mīļā... dārgā... vismaz šķīvjus neaiztiec.

Sirseniete: Ak nu es tev mīļā? Ak nu es tev dārgā? Neticu! (plīst trauki)

Sirsenis: Sirsniņa mana... Gribi? Es tev nopirkšu jaunu kleitiņu...

Sirseniete: Nevis kleitiņu, bet kārtīgu kleitu. Kad?

Sirsenis: Kaut vai šodien, tikai beidz, lūdzu!

Sirseniete (ielido atpakaļ istabā): Tā uzreiz vajadzēja teikt.
Sirsenis: Es jau gribēju, mīļā, gribēju, bet ne tie vārdi no mutes izskrēja. Tu... dikti daudz ko saplēsi?

Sirseniete: Ta nē jau. Tavai dārgajai servīzei klāt neesmu skārusies. Tie bija vecie šķīvji.

Sirsenis: Paldies tev mīļā, paldies.

Sirseniete: Redzi nu,  cik es pret tevi laba.

Sirsenis: Redzu, mīļā, redzu.

Pie durvīm klauvē un ielido Odiene.

Odiene: Sveiki, kaimiņi, labdien, labdien. Es tā kā troksni dzirdēju... Ak jā, ko tad es gribēju? Nu ja... Es pēc sāls... Pēc sāls ienācu.

Sirseniete: Tu jau vakar arī pēc sāls biji ienākusi. Vai tad jau cauri?

Odiene: Jā, jā, cauri gan. Mums daudz vajag. Man tas Ods, ziniet...

Sirseniete: Pagaidi, es tūlīt. (aizlido uz virtuvi)

Odiene: Es, ek, par to troksni... Tā kā trauki plīsa, tā kā kas...

Sirsenis: Nekas neplīsa! Tev būs izlicies. Kur man tā sirseniete palikusi? (aizlido uz virtuvi)

Odiene (sauc nopakaļus): Es jau ar taisni tā nodomāju. Kur tad lai tik labi un saticīgi cilvēki šķīvjus dauzītu, vai ne?

Ielido Sirseniete un Sirsenis, abi rokās tur sāls paciņu.

Sirsenis un Sirseniete, abi kopā: Lūdzu. Te būs. Vesels kilograms. Tik drīz nebūs jānāk.  
Odiene: Palies, paldies! Kur nu drīz. Te jau veselai nedēļai iznāks.
Sirsenis un Sirseniete abi kopā: Uz redzēšanos!

Odiene: Atā, atā! Es tik vēl, ē, par to troksni...

Sirsenis un Sirseniete abi kopā: Atā!

Odiene: Nu ja. Kā tad. Atā! (aizlido)

Sirseniete: Beidzot tikām no viņas vaļā. Sāli šai savajadzējies... Ha!

Sirsenis: Protams, mīļā, protams. Tavu uzbāzīgu kaimiņieni!

Sirseniete: Nez kā Ods ar tādu var sadzīvot.

Sirsenis: Jā, nezin gan.

Sirseniete: Labi, ka mēs abi tādi mīļi. Vai ne?

Sirsenis: Jā, labi gan.

Sirseniete: Klau, ja tu šodien man to jauno kleitu... Es tev atļauju kopā ar mani sasist vēl dažus šķīvjus. Kad nav, lai nav.

Sirsenis: Tiešām, mīļā?

Sirseniete: Nu ka. (Pieglauzdamās Sirsenim): Kas to būtu domājis – tikšu pie jaunas štātes! Ko tik visu sieviete nevar panākt, ja viņai galva ir uz pleciem. Ejam uz ķēķi?

Sirsenis: Ejam, dārgā. Lai tie trauki plīst!

Abi aizlido uz virtuvi. Dzirdams, ka tiek sasisti vismaz trīs šķīvji.

III aina
Darbojas Ods, Odiene un Bite.
Oda un Odienes istaba. Galds, gulta, divi krēsli, viens no tiem šūpuļkrēsls. Ods  sēž šūpuļkrēslā un lasa avīzi.

Ods: Tā, tā, tā... Degvielas cenas atkal cēlušās. Nez vai nebūs jāatliek šī vakara lidojums uz lielo dīķi.

Uzlido Odiene: Ko tad tu tur atkal ķīķerē, izlaidies? Ko darīt nav?

Ods: Vai tad spārnus nemaz nevar atpūtināt? A kas tev rokās?

Odiene: Sāls paka. Tu zini, šitā Sirseniete gan nav īsti savā prātā – pielido man klāt un ar varu spiež man rokās šito sāli. Sak, gan jau kādreiz noderēs. Nu ko, ja jau tā uzbāžas, jāņem vien ir.
Ods: Nu ja. Ko tad tur. Ja dod, jāņem.
Odiene: Es jau ar to pašu saku. Ko tad labu raksta?

Ods: To pašu, to pašu. Viss tikai paliek dārgāks un dārgāks. 

Odiene: Jā, grūta mums dzīve. Vai tad nekā laba nav?

Ods: Kā ne, ir, ir. Odi šogad esot savairojušies.
Odiene: Un ko  es tev vēl vakar teicu? Mūsu pulks paliek lielāks!

Ods: Nu ja, tu jau mums tā gudrā. Visu uz priekšu zini.

Odiene: Skaidrs, ka es esmu gudra. Lai kurš nu būtu šaubījies.

Ods: Ko tu, sirdspuķīt, ko tu. Esi jau esi.

Odiene: Es tikai nesaprotu, kā es tevi, pamuļķi, varēju apprecēt. 

Ods: Vai tad? Vai tad es būtu muļķis?

Odiene: Saprotams. Tu pat asinis sūkt nemāki.

Ods: Nu jā. Toties tu sūc par diviem.

Odiene: Protams. Kādam jau tevi jāuztur.

Ods: Bet es jau tik maz ēdu...

Odiene: Tomēr ēd. Ak, ja man nebūtu par tevi jāgādā... Kādus jaukumus tik nevarētu sadarīt!

Ods: Klausies, vecen, apdomā ar, ko runā!

Odiene: Ak nu es pēkšņi es tev vecene? Un ko tu pats, vecais kraķi?

Ods: Es vēl esmu jauns un sprauns! Nevis kā tu, asiņu sarijusies...

Odiene: Ak nu es tas vampīrs! Asiņu dzērāja... Un tu pats? Tev nemaz nevajag, ko?
Ods: Es varētu pārtikt no putekšņiem. Un nektāra. Kā bitīte.

Oddiene: Nu gan man veģetārietis atradies! Tad ej, ej pie savām bitēm! Viņas jau tikai tevi vien gaida. 

Ods: Un varbūt iešu ar. Kas nekait bitei būt. Vai tu kādreiz esi redzējusi, ka kāds tīšuprāt sistu biti nost. Bet mūs tik klapē un klapē.

Odiene: Tur nu tev tiesa. Ak, kā es esmu nogurusi! (atkrīt gultā) Drusku pasnaudīšu. Īīīīīzzzz.

Ods (sievā nolūkojies): Vai zini, tu esi īsta sīcene.

Odiene: Kas, kas?

Ods: Nu ne jau tā sīcene, kas centi un kapeikas, bet tā, kas sīc.

Odiene: Nu un kas? Es lepojos ar savu balsi.

Ods: Bet citiem nepatīk.

Odiene: Piemēram, kam?

Ods: Piemēram, man. Kad tu sāc sīkt, man skudriņas skrien pār kauliem.

Odiene: It kā tev būtu kauli.

Ods: Bet skudriņas vienalga skrien.

Odiene: Sūti tās skudras atpakaļ uz pūzni. Tad būs labi. Īīīīzzzz.

Ods: Bet tu beidz sīkt!

Odiene: Komandieris atradies! Ko gribu, to daru. Īīīīzzzz!

Ods (atrotīdams piedurknes un draudīgi tuvojamies gultai): Nu pagaidi tik tu man, sīcene!

Odiene(izlekdama no gultas pretējā pusē Odam): Ak kauties sagribējies? Panāc tik man šurp! (ieņem draudīgu pozu)

Ods: Spindzele tāda! Kurš te mājā saimnieks?

Odiene (mēdīdama): Kurš saimnieks, kurš saimnieks! Kurš stiprākais, tas arī saimnieks!
Abi riņķo ap gultu.

Ods: Kad es tevi ķeršu...

Odiene: Ha! Bet kad es tevi ķeršu... Tā duršu, ka viss pa gaisu pajuks!

Ods: Ak tā? Kanibālisms! Savējos ēd nost!

Odiene: Kad nav vīra, tad lai nav! Ak, kā es duršu!

Ods: Un es duršu pretī! Neesmu jau tik vārgs!

Odiene: Ak tā? Nu tad dur, dur! Vīrs noslaktē savu sievu! (abi saķeras un cīnās, bet beigās iekrīt gultā).

Ods: Opā! Vai tad mēs šo gultu pieliesim ar asinīm?

Odiene: Jā! Lai plūst, lai plūst asinis straumēm! Tieši to tu esi pelnījis! Īīīīzzzz!

Ods (uzlikdams spilvenu Odienei uz mutes): Pārstāj nu! Drusku paplēsāmies un pietiek.

Odiene (caur spilvenu): Tad tu atļausi man sīkt?

Ods (noņemdams spilvenu): Labi, labi. Ja jau bez tā nevar iztikt.

Pie durvīm zvana. Ielido bite.

Bite: Halo, halo! Vai iztraucēju?

Ods un Odiene abi reizē: Nē!

Bite: Nācu jūs ielūgt uz apkaimes sapulci. Svarīga runāšana esot. Vai nāksiet?

Ods un Odiene abi reizē: Jā!

Bite: Nu tad sveikiņi! Līdz vēlākam! (aizlido)

Ods: Ko tad mēs tai sapulcē darīsim? 
Odiene: Par tevi nezinu, bet es pasēdēšu kaut kur malā. Tu tur varēsi kopoties ar saviem veģetāriešiem.

Ods (izmisis): Bet es jau nemaz nemāku ne putekšņus savākt, ne nektāru! Snuķis par īsu.

Odiene: Ahā! Nu tu reiz apzinies savu vietu. 
Ods: Labi, labi. Nerunāsim vairāk par to.
Odiene: Pasaki man tikai vienu – kāpēc tu gribēji mani iekaustīt ?

Ods: Piedod, sirdspuķīt, piedod. Tas man tāds dullums uznāca. No bada.

Odiene: Ak tā? Tad nāc uz ķēķi, pabarošu tevi. Citādi ar tām bitēm vēl badā nomirsi. Un ko tad es viena? Tik priekš mums abiem cenšos, lai abiem būtu labi. Īīīīzzzz!

Ods: Sīc, mīļā, sīc – man nekad neapnīk klausīties tavā balsī.

Odiene: Un ko es teicu? Vajag tikai drusku pakauties un viss atkal ir kārtībā. Kā jau katrā ģimenē. Vai ne?  

IV aina. Bišu māja
Darbojas Bite I, Bite II, Tauriņš un Taurene.  

Visapkārt ap sienām saliktas kāres. Istabas vidū paklājs.

Bite I: Klau! Ārā dikti karsts paliek. Vai mums šajā rītā būtu jau pusdienas pārtraukums?

Bite II: Protams. Kurš tad tādā svelmē ies strādāt.

Bite I: Bet ja nu vajag? Ja nepaspēsim izdarīt?

Bite II: Gan jau. Puķes nekur nepaliks.

Bite I: Bet ja nu? Ja nu kāds  nopļauj?

Bite II: Nepļaus. Neviens tādā saulē nerādīsies.

Bite I: Labi, labi. Ja nu tu tā saki...

Bite II: Klau, mīļā! Panāc drusku tuvāk pie manis.

Bite I: Kāpēc?

Bite II (viltīgi): Varbūt gribu tevi noskūpstīt...

Bite I (sašutusi): Fui! Pē! Man tā sieviešu mīlestība ir apriebusies!

Bite II (nopūzdamās): Ko tad lai dara, ja kungu šeit nav.

Bite I: Nevajadzēja pašām tos mušīt nost.

Bite II: Bet ko tad citu varēja darīt? Gaidīt kad šie pierīsies uz mūsu rēķina, un tad gulēs kā slampji? Kas nestrādā, tādiem nav vietas mūsu stropā. 

Bite I: Jā jau jā. Tikai tagad nevajag žēloties.

Bite II (uzvaroši): Traniem nē! Vēl un vēlreiz nē!

Bite I: Labi, labi.  Tikai mieru.

Bite II: Nu tad nāc pie manis! Tad es dabūšu mieru.

Bite I: Nē! Nē un vēlreiz nē! Ej meklē sev draudzeni kaut kur citur.

Bite II: Atradusies svētule! It kā es neredzētu, kā tu uz citām bitēm lūri.

Bite I: Es tikai pārbaudu, kā katra strādā.

Bite II: Kā tad! Čaklīte mūsu... Bet kur tad dvēsele? Kur mīlestība?

Bite I: Ej tu ratā ar savu mīlestību! Ej... tur pie tauriņiem.

Bite II: Kāpēc?

Bite I: Paskaties, kā viņi lidinās! Un kā ik laikam mīļojas...

Bite II: Nu un kas? Tās jau tādas tradicionālas vērtības. Man tas neder.
Bite I: Tad neko. Paliec gribot.

Bite II (pieglaužoties kārei): Ak! Ak mana neatbildētā mīla! Es iešu kārties.

Bite I: Nekas neiznāks. Kur tu esi redzējusi pakārušos biti.

Bite II: Tad es būšu pirmā! Celmlauzēja.

Bite I: Nu beidz. Apnicis klausīties tavu vāvuļošanu. Labāk aizlido un savāc kādus nekādus putekšņus. Gan jau tai karstumā nenobeigsies.
Bite II: Un tu? Ja es pakāršos, tev nebūs mani žēl?

Bite I: Būs, būs. Bet nu laidies lapās.

Bite II: Ak, es jau lidoju... lidoju... Diez, ko es vairāk gribu? Kārtavas vai putekšņus... Laikam jau putekšņus. (aizlido)

Ielido tauriņu pāris.

Tauriņš: Sveika, bitīt! Vai neiztraucējām?

Bite I: Nē, nē! Ko jūs! Tikko savu istabas biedreni aizsūtīju darbā.
Taurene: Tad jau tu arī drīz, ko?

Bite I: Kāpēc tā prasi?

Taurenis: Redz, ek, mēs meklējām tādu kā vietu... Kur mēs varētu divatā... Drusku
atpūsties.

Bite I (smejoties): Ak jums brīvu istabu vajag? Lūdzu – jūsu rīcībā. Es saprotu. Dodos prom. Bet jūs neaizmirstiet – drīz mums sapulce. Tiekamies vēlāk! (aizlido).

Taurenis (mēģinādams pasmieties): 
Nu redzi, mīļā, nu mēs divi vien. Ak, ja vien man nebūtu tik slikti... (apguļas uz grīdas)
Taurene (ironiski): Ja? Aiz ko tad tā?

Taurenis: Vakar tā drusku... par daudz. Galva plīst pušu.

Taurene: Pats vainīgs. Cieties vien.

Taurenis: Paklau, mīļā... Tu varētu iedot man aliņu?

Taurene: Tu stulbs esi, vai? Tu domā, ka bites zem gultas glabā alus kasti?
Taurenis: Nu nē, nē. Bet tu varētu aizskriet uz veikalu.

Taurene: Halo! Paskaties, cik pulkstenis.

Taurenis: Nu, pusdeviņi. Pats labākais laiks.

Taurene: Tu jau atkal esi aizmirsis, ka tagad alkoholu pārdod tikai no desmitiem.

Taurenis: Velns! Kas tik stulbus likumus pieņēmis! Vai tad tiem tur augšā nekad no rītiem nav sāpējusi galva un vienīgais glābiņš ir alus.

Taurene: Visi jau netempj šņabi litriem kā tu.

Taurenis: Tik traki jau nebija. Ak kungs, kā lai sagaida tos desmitus!

Taurene: Nevajag dzert. Tad nebūs jāvaid.

Taurenis: Pareizā. Tev nekad nav bijušas paģiras, vai?

Taurene: Tu zini – nē.

Taurenis: Arī pirmajā janvārī nē?

Taurene: Arī tad nē.

Taurenis (valstīdamies pa grīdu): Vai! Nu ko lai es iesāku? Nomirt var.

Taurene: Neāksties. Tādi draņķi kā tu tik ātri nemirst.

Taurenis: Bet es nomiršu! Par spīti tiem likumdevējiem! Lai redz, līdz kam dzīvu radību noveduši!

Taurene: Kā tad! Varbūt gaidi, ka atnāks arī uz tavām bērēm un vēl vainagu uzliks?

Taurenis: Ko smejies, dumā. Ja tu zinātu, cik man ir slikti...

Taurene: Nu beidz, apnicis taču. Slienies kājās. Mums jāiet uz sapulci.

Taurenis (ar cerībām): Tur būs aliņš?

Taurene: Nē! Nebūs! Un neiedrošinies ņerkstēt!

Taurenis: Bet es nevaru! Nevaru!

Taurene: Vari, vari. Ja varēji piedzerties, varēsi arī gudras runas paklausīties.

Taurenis: Pie velna viņus visus! Nekur neiešu.

Taurene: Labi. Paliec. Guli. Es tikmēr nobalsošu, lai to šņabja bodi pavisam aizklapē ciet. Un nebūs, kas iebilst.
Taurenis: Nē! Tā taču nedrīkst!!! Es iešu... (lēni un streipuļojot pieceļas kājās).

Taurene: Redzi nu. Nebija jau tik grūti.

Taurenis: Ja tu zinātu... Man visa pasaule griežas.

Taurene: Ļoti labi. Nav jāiet uz karuseļiem.

Taurenis (žēli): Paklau, mīļā... Iedosi rociņu,  kur pieturēties?

Taurene: Varbūt tevi vēl paņemt klēpī un aiznest? Steberē vien pats.

Taurenis (raudot): Tev manis nemaz nav žēl?

Taurene: Nee. Pret dzērājiem man nav nekādas līdzi jušanas.   

Taurenis: Nu ko tu lamājies? Būtu kādu mīļu vārdu pateikusi.
Taurene: Nesagaidīsi. Ejam?

Taurenis (grūti nopūzdamies):Ejam, ejam, ja jau citādi nevar. Bet tu ej pa priekšu, rādi ceļu.

Taurene: Nu par ko man tāds sods? Tikai nekrīti.

Taurenis: Jāa... Viegli pateikt.

Taurene: Nedari man kaunu! Nekad nepiedošu.

Abi aizlido.

                                          V aina. Pagalms

 Sapulcējas visi. Katrs atnes kādu sēžamo vai vienkārši segu, iekārtojas. Pēdējie ierodas Taurene un Taurenis. Taurenis uzreiz apsēžas uz zemes un saķer galvu. Muša nostājas visiem priekšā un ieņem oratora pozu.

Muša (noklepodamās): Ham, hm, hm. Sveiki, visi klātesošie. Atļaujiet sākt mūsu saiešanu.

Zirneklis: Ko tu te iedomājies? Kas tev vispār devis vārdu? 
Muša: Vai nav vienalga, te katram ļauts izteikties.

Zirneklis: Tad paej malā. Lai kāds cits runā.

Muša: Nekā nebija. Tiem, kas bez spārniem, vispār jātur mute ciet. Jūs nemaz neesat īsti kukaiņi.

Zirneklis: Ko, ko?
Bite I: Paklau, Zirnekli, lai tā muša runā. Kādam jau jāsāk.

Zirneklis: Ja jau tā, tad ko tur... Lai tā muša dara, kā patīk.

Muša: Lieliski. Tātad atkātoju vēlreiz – sākam mūsu sanākšanu. Darba kārtībā viens jautājums.

Taurenis (ar cerībām): Par alkohola tirdzniecības laika pagarināšanu? Kā agrāk?

Taurene (iesit viņam dunku sānos): Klusē, muļķi!

Muša: Kāds kaut ko teica? Labi nesadzirdēju. Nē? Nu tad turpinām. Tātad darba kārtības vienīgais jautājums – padomju dibināšana.

Sirseniete: Kas tās tādas?

Odiene (viszinīgi): Tas ir tad, kad mēs paši varam šo to izlemt.

Sirsenis: Paši? Nevienam neprasot?

Odiene: Nu ja. Ja cilvēki tādas dibina katrā pagastā, ar ko mēs sliktāki? Vai ne, vecais?
Ods: Jā, jā, tev taisnība, mana dārgā.

Muša: Tātad dibinām tādu padomi vai nē?

Sirseniete: Ko tā padome darīs?

Muša: Aizliegs mūs sist.

Odiene: Un indēt.

Sirsenis: Un visādi citādi piebeigt?

Muša: Nu ja. Pareizi. Katrai dzīvai radībiņai ir vieta uz šīs zemes.

Bite II: Es esmu par, lai gan mums, bitēm, neviens pāri nedara.

Muša: Bet ne jau tikai par savu labumu jādomā. Balsosim. Kas par?

Visi paceļ rokas. Taurenes bikstīts, arī Taurenis.

Muša (aplaudējot): Nu re, cik jauki. Vienbalsīgi. Tātad kukaiņu padome ir nodibināta.

Sirsenis: Un ko tālāk?

Muša: Savu petīciju izkārsim pa malu malām. Lai zina. Un nemaz nemēģina.  

Taurenis (ar cerībām): Vai pulkstenis nav jau desmit?

Muša: Nē. Bez desmit. Kas tad ir?

Taurenis (steidzīgi, pieceldams Taureni):Mums nu laiks. Jāsteidzas. Bija jauki ar jums būt kopā, bet nu mums jāiet.

Muša: Kas tad līmēs petīcijas?

Taurenis: Zirneklis. Viņam līmes daudz. (abi ar Taureni prom. Taurene pretojas, bet Taurenis viņu ar varu aizvelk)

Zirneklis: Kā tad. Kad kāds prastāks darbs darāms, tad vienmēr Zirneklis. Lai bites līmē. Ar medu.

BiteI: Tā nevar. Medus ir dārgs.

Zirneklis: Un mana līme ir bez maksas?!

Bite II: Kas tad to saka. Bet, ja salīdzina...
Muša: Paklau, ierosinu līmēt visiem ar to, kas nu kuram ir. Vai ne?

Sirsenis: Gudri spriests. Bet nu mums ar sieviņu arī laiks iet. (noslēpumaini) Vēl daži šķīvji palika nesaplēsti. (abi roku rokā aizlido)

Bite I (otrai Bitei): Un mēs ko gaidām? Padomi nodibinājām un miers (abas prom).

Odiene (Odam): A ko tad mēs? Ko sēžam? Var būt kāds tepat tuvumā to tik vien gaida, lai es drusku pasūktu. Laižam! (abi aizlido)

Muša: Un ko tad mēs, Zirnekli? Atkal abi divi vien esam palikuši.

Zirneklis (saberzēdams rokas): Tas ir labi, ļoti labi. Vai nāksi, mīļo mušiņ, pie manis tīklā ciemoties?

Muša: Ej taču tu ratā! Cik var. Un man nav laika te ar tevi pļāpāt. Man jālido petīcijas līmēt. (prom)

Zirneklis: Labi, labi, lidojiet vien jūs, spārnotie. Zirneklītis vienmēr paliek savā vietā. Un es arī esmu kukainis, jadritvaikociņ! Kas cits lai es būtu, govs, vai? He, he. Un tā padome ir viena laba lieta. Visu zemju kukaiņi, savienojamies! Visa dzīva radībiņa, esam kopā! Tad mēs būsim varens spēks. Lai dzīvo kukaiņi! Vai ne?
                                                               Beigas
